3844 Die skild van die geloof - Forum 2.0 - jimileroux30
3844 Die skild van die geloof
Posted by Jimi le Roux on October 10, 2018 at 7:39am in Padlangs oordenkings
Daarby moet julle altyd geloof as skild in die hand hê, want daarmee sal julle al die brandpyle van die Bose kan afweer. Sit verlossing as helm op en vat die swaard van die Gees, dit is die woord van God. Efes 6:16-17 NAV
Ons bespreek die sogenaamde “wapenrusting van God” en het reeds gekyk na die gordel, die borsharnas en die skoene. Nou draai Paulus na die “skild van die geloof”. Die Romeinse soldaat se skild was gemaak van hout, leer en metaal en was sterk genoeg om die meeste swaardhoue en pyle af te weer. Teen omtrent tien kilogram was dit nie lig nie, maar dit was lewensbelangrik dat die soldaat leer om dit te hanteer. Net so is dit met geloof. Geloof is iets wat ons moet leer – dis dikwels ‘n oefening, ‘n dissipline. Ons bou geloof (1) deur God se Woord te lees, die waarheid daarvan te verstaan, te bevestig en te bid, (2) deur die Here in ons krisisse te leer ken as ‘n betroubare God en (3) deur in geloof op te tree ten spyte van ons gevoelens of die omstandighede. Hoe meer jy geloof beoefen, hoe makliker sal dit word! Moenie dat die vyand se brandpyle jou geloof uitwis nie – gebruik jou skild!
Ek glo, Here – maar kom my ongeloof te hulp! Help my om in vertroue te groei, om ‘n sterk en onbeweegbare geloof te ontwikkel. Amen.
Staan sterk in die geloof!